Muyuan Foods เลี้ยงหมูอย่างไร ให้รวยติดอันดับโลก
หลายคนคิดว่า การจะติดอันดับคนที่รวยสุดในโลกได้นั้น ต้องทำธุรกิจเกี่ยวกับเทคโนโลยี อสังหาริมทรัพย์ หรือแบรนด์หรู  แต่รู้ไหมว่า มีนักธุรกิจคนหนึ่งในประเทศจีน ติดอันดับรวยต้นๆ ของประเทศ  ด้วยการทำธุรกิจเกี่ยวกับฟาร์มหมู ที่ชื่อว่า “Muyuan Foods” แล้วบริษัทนี้เลี้ยงหมูอย่างไร? ให้ประสบความสำเร็จ ลงทุนแมนจะเล่าให้ฟัง
8 ม.ค. 2564

Muyuan Foods เลี้ยงหมูอย่างไร ให้รวยติดอันดับโลก /โดย ลงทุนแมน
หลายคนคิดว่า การจะติดอันดับคนที่รวยสุดในโลกได้นั้น ต้องทำธุรกิจเกี่ยวกับเทคโนโลยี อสังหาริมทรัพย์ หรือแบรนด์หรู
แต่รู้ไหมว่า มีนักธุรกิจคนหนึ่งในประเทศจีน ติดอันดับรวยต้นๆ ของประเทศ 
ด้วยการทำธุรกิจเกี่ยวกับฟาร์มหมู ที่ชื่อว่า “Muyuan Foods”
แล้วบริษัทนี้เลี้ยงหมูอย่างไร? ให้ประสบความสำเร็จ
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปัจจุบัน Muyuan Foods เป็นบริษัทที่มีอัตราการเติบโตสูง และเป็นที่น่าจับตาที่สุดในจีน
โดยนิตยสาร Forbes ได้ประเมินว่า Qin Yinglin ซึ่งเป็นเจ้าของบริษัท Muyuan Foods 
ถูกจัดให้เป็นบุคคลที่มีมูลค่าทรัพย์สินเติบโตมากที่สุดในช่วงไม่กี่ปีที่ผ่านมา
ปี 2019 มีมูลค่าทรัพย์สิน 128,800 ล้านบาท
ปี 2020 มีมูลค่าทรัพย์สิน 554,000 ล้านบาท
ปัจจุบัน Qin Yinglin มีทรัพย์สินอยู่ที่ 826,600 ล้านบาท 
และรวยติดอันดับที่ 12 ของประเทศจีน
เส้นทางของ Muyuan Foods กว่าที่จะประสบความสำเร็จ 
ถือว่าน่าสนใจไม่น้อย เพราะได้ผ่านจุดเปลี่ยนมาหลายอย่างด้วยกัน
โดยย้อนกลับไป ในปี ค.ศ. 1992 
Qin Yinglin เริ่มต้นธุรกิจกับ Qian Yunpeng ภรรยาของเขา 
ด้วยการเลี้ยงหมูในมณฑลเหอหนาน จำนวน 22 ตัว
หลังจากทำธุรกิจได้ไม่นาน ก็ประสบกับปัญหาโรคระบาดในหมู 
ทำให้หมูล้มตายเป็นจำนวนมาก
ประสบการณ์ครั้งนั้นได้ให้บทเรียนกับเขา เปลี่ยนจากคนเลี้ยงหมูธรรมดา 
เป็นคนที่ใส่ใจรายละเอียดในฟาร์มของตัวเองมากขึ้น
พร้อมตั้งปณิธานกับตัวเองว่า หากเกิดการระบาดครั้งต่อไป 
ฟาร์มของเขาจะต้องพร้อมรับมือ และเกิดการสูญเสียน้อยที่สุด
หลังจากผ่านไป 8 ปี เขากับภรรยาได้จัดตั้งบริษัท Muyuan Farming ขึ้น ในปี ค.ศ. 2000 
โดยตั้งใจที่จะขยายธุรกิจสู่ฟาร์มหมูแบบครบวงจร เพื่อตอบสนองความต้องการของตลาดหมูที่เพิ่มขึ้นทั่วโลก และลดความเสี่ยงของธุรกิจ ที่อาจจะเกิดขึ้นในอนาคต
เพราะการทำฟาร์มหมูเพียงอย่างเดียว ถือว่ามีความเสี่ยงสูง จากราคาอาหารหมูที่มีความผันผวน และโรคระบาดของหมู
ดังนั้น Muyuan Farming จึงเริ่มขยายธุรกิจตั้งแต่ต้นน้ำไปจนถึงปลายน้ำ เริ่มตั้งแต่
- การผลิตอาหารหมูเอง เพื่อลดต้นทุน
- เพิ่มธุรกิจโรงเชือดหมู เพื่อให้สามารถควบคุม จัดการและคัดแยกเนื้อหมู ที่ได้มาตรฐานเอง
- จัดตั้งบริษัทแผนกวิจัยและพัฒนาสายพันธุ์หมู เพื่อสร้างสายพันธุ์ใหม่ๆ ขึ้นมา โดยถือครองสิทธิบัตรหมูสายพันธุ์ดีนั้นไว้เอง
- เข้าซื้อกิจการฟาร์มหมูทั่วประเทศ รวมถึงสร้างเครือข่าย Muyuan Farming ด้วยการชักชวนเกษตรกรให้มาเลี้ยงหมูสายพันธุ์ในเครือ
หลังจาก Muyuan Farming เริ่มมีโมเดลธุรกิจที่ชัดเจน 
ในปี ค.ศ. 2010 จึงได้เปลี่ยนชื่อบริษัทเป็น Muyuan Foods 
และในที่สุดก็ได้เข้าตลาดหุ้น (SZSE) ในปี ค.ศ. 2014 และสร้างการเติบโตเรื่อยมา
ธุรกิจดูเหมือนว่ากำลังไปได้ดี แต่ก็เกิดการแพร่ระบาดของโรคไข้หวัดหมูแอฟริกา ในปี 2019 
ซึ่งประเทศที่ได้รับผลกระทบส่วนใหญ่ คือ ลาว กัมพูชา เวียดนาม และจีน
 
วิกฤตินี้ยิ่งทำให้ Muyuan Foods เติบโตอย่างก้าวกระโดด เพราะ
ฟาร์มขนาดเล็ก ที่ไม่ได้มาตรฐาน ได้รับผลกระทบหนักจากโรคระบาด 
ธุรกิจโรงฆ่าสัตว์ที่ไม่ผ่านมาตรฐาน ถูกสั่งปิดเพื่อควบคุมโรค 
ซึ่งทำให้โรงฆ่าสัตว์ขนาดใหญ่ ได้ผลประโยชน์ไปเต็มๆ
และการขาดแคลนเนื้อหมูของประเทศที่เกิดโรคระบาด ส่งผลให้ราคาเนื้อหมูเพิ่มขึ้นกว่า 50%
รวมถึงการระบาดของโควิด 19 ก็ยิ่งทำให้ความต้องการเนื้อหมูเพิ่มขึ้นทั่วโลก
ดูเหมือนว่าการวางโมเดลธุรกิจ ที่เริ่มตั้งแต่ต้นน้ำไปจนถึงปลายน้ำของ Qin Yinglin ทำให้ Muyuan Foods กลายเป็นบริษัทฟาร์มหมูครบวงจร ที่มีอิทธิพลในตลาดโลกอย่างมาก
ตลอด 25 ปีที่ผ่านมา ภาพความสำเร็จของ Muyuan Foods ดูเหมือนจะชัดเจนมากขึ้นเรื่อยๆ
เพราะ Muyuan Foods ได้จดสิทธิบัตรหมูสายพันธุ์ดีถึง 436 สายพันธุ์ 
ผลิตอาหารหมูได้กว่า 5 ล้านตันต่อปี 
มีหมูในระบบทั้งหมด 7.2 ล้านตัว 
และส่งหมูเข้าโรงเชือดได้ 1 ล้านตัว ในปี 2017
เท่านั้นยังไม่พอ Muyuan Foods ยังเตรียมสร้างฟาร์มสุกรที่ใหญ่ที่สุดในโลก ในเมืองหนานยาง มณฑลเหอหนาน มีแม่พันธุ์สุกร 84,000 ตัว โดยตั้งเป้าที่จะผลิตสุกรประมาณ 2.1 ล้านตัวต่อปี..
ปัจจุบัน Muyuan Foods มีมูลค่าบริษัทอยู่ที่ 1.5 ล้านล้านบาท 
ถ้าให้เทียบกับ CPF หรือ บริษัท เจริญโภคภัณฑ์อาหาร จำกัด (มหาชน) ของประเทศไทยที่มีมูลค่า 2.5 แสนล้านบาท Muyuan Foods ก็จะใหญ่กว่าถึง 6 เท่าเลยทีเดียว..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
- 
- 
- 
-